ཕྱིང་བ་
ལྔ་བ། ཕྱིང་བའི་དབྱེ་བ།
དེ་ཡང་ཕྱིང་བས་བཟོས་པའི་དངོས་པོ་མི་འདྲ་བ་སོ་སོར་འཇོག་ཚུལ་གྱི་ཆ་རྐྱེན་དེ་ཕན་ཚུན་མི་འདྲ་བ་ཅུང་ཟད་ཙམ་ཡོད་དེ།  ཕྱིང་བས་བཟོས་པའི་དངོས་པོའི་རིགས་ལ་ཕྱིང་ཞྭ་ནི་ཕྱིང་བས་བཟོས་པའི་ཞྭ་མོ་སྟེ།  ཕྱིང་ཞྭ་མགོ་རིང་ཡང་ཟེར་ཞིང་དགུན་དྲོ་ལ་དབྱར་བསིལ་བའི་ཞྭ་མོ་མགོ་རིང་རྩེ་ཀླད་སྒོར་སྒོར་སྟོང་སྐུད་དམར་པོ་དང་ནག་པོའི་ཚར་ཁས་བརྒྱན་ཡོད་པ་ཞིག་ཡིན། ཕྱིང་ཞྭ་བཟོ་བར་དམིགས་བསལ་བལ་ཧ་ཅང་ཡག་པོ་དང་དེ་ཡང་བསེད་པ་ལྷག་ཏུ་ཞིབ་མོ་ཡིན་དགོས་ཤིང་བརླིང་བའི་ཚད་དེ་ཀུན་ལས་མཐོ་བོ་ཡིན་དགོས།  དེ་ལྟར་ན་ཕྱིང་བའི་རིགས་ གཞན་ལྟར་ཆར་ཆུས་བརྟོལ་མི་ཐུབ་པའི་ནུས་པ་ལས་གཞན་ཕྱིང་ཞྭ་དེ་རྣོན་པོ་གྲི་ཡིས་མི་ཆོད།  ཞེ་སྡང་སྡེར་མོས་མི་གཤོགས་པ་ཞིག་འོངས་ཐུབ།  གླིང་གེ་སར་གྱི་སྒོམ་ཞུ་བྱ་བའི་ཕྱིང་ཞྭ་བཟོ་སྲོལ་འདུག་པ་དེ་དང་ཡུལ་ལྷ་ཨ་མྱེ་རྨ་ཆེན་གྱིས་མནབས་པའི་ཕྱིང་ཞྭ་དེ་ཡང་འདི་ལས་བྱུང་བའི་སྲོལ་ཡིན་པར་འདོད།   ཕྱིང་བས་བཟོས་པའི་དངོས་པོ་ཀུན་ལས་ ཕྱིང་ཞྭ་ནི་ཆེས་བཟོས་པ་ཞིབ་ཅིང་ལས་ཚེགས་ཆེས་ལྕི་བ་དེ་རེད།  ཆུ་ཕྱིང་ནི་ཕྱིང་བས་བཟོས་པའི་ཕྱུགས་རྫིའི་ཆར་གོས་ཡིན་ཞིང་སྐྱེས་པ་དག་ལ་ཆུ་ཕྱིང་ཕུ་རུང་ཅན་ཞིག་ཡིན་ལ།  ས་ཆ་ལ་ལར་ཧེ་ར་ཡང་ཟེར་ཞིང་ཆར་ནང་དུ་དེ་ཉིད་ཧེར་རྗེན་དུ་བུད་ཞེས་ཧེ་ར་རྗེན་པར་སྐེ་རགས་དཀྲིས་ནས་ཀྱང་གྱོན་པ་ཡིན་ལ།  སྐྱེས་མ་ཚོ་ལ་ནི་ཕུ་རུང་མེད་པ་ཅན་ཞིག་རེད་འདུག་པས་ཧ་ལམ་འབྲི་བཞོ་སྐབས་སུ་སྟབས་བདེ་བར་དམིགས་པ་མིན་ནམ་སྙམ་བརྟག  ཞོ་ཕྱིང་ནི་ཞོ་སྙོལ་སྐབས་སུ་འོ་མ་གཅུད་བྱེད་ཀྱི་བལ་ཕྱིང་གྲུ་བཞི་ཞིག་ཡིན། གཡང་སུ་(སྤུ)ཞེས་པ་ནི་བལ་གདན་ཞིག་ཡིན་མོད།   འདི་ལ་དམིགས་བསལ་བཟོ་ཚུལ་ཞིག་ཡོད་པ་ནི།   གཞི་དེ་བལ་ཁ་ཆུ་ཅན་ཞེས་དཔྱིད་ཀར་ལུག་བལ་འབྲེག་སྐབས་སུ་ལུག་ལ་ཤས་ཀྱི་བལ་དེ་ཧྲིལ་བོར་བྲེགས་ཤིང་།    ཐུར་ལ་ཤམ་ཡོད་པའི་བལ་ཁ་རེ་ཕྱར་ཐོག་ཏུ་བསྐོར་ཅིང་དེའི་རྒྱབ་ངོས་སུ་བསེད་ཡོད་པའི་བལ་འཇོག་ལ་དེ་ནས་ཅུང་ཟད་བསྒྲིལ་བས་ཆོག ཡང་ཕྱིང་གདན་ནི་སྤྱིར་བཏང་གི་ཕྱིང་བ་འཇོག་ཚུལ་ལྟར་ཡིན་ཞིང་དེ་ལ་ཕྱིང་དཀར་གྱི་གདན་དང་ཕྱིང་ནག་གི་གདན་གཉིས་ཡོད། ཆེ་ཆུང་ཚད་བཀག་མེད་པར་རང་གི་འདོད་མོས་ལྟར་བཟོས་ཆོག ད་དུང་ཕྱིང་དཀར་གྱི་གདན་ཆེ་ཆུང་སྣ་ཚོགས་ཀྱི་ཐོག་ཏུ་བལ་ནག་གི་གཡང་དྲུང་དང་དགའ་འཁྱིལ་གྱི་རི་མོ་འགོད་པའི་སྲོལ་ཡོད་ལ། ཡང་བག་མ་དང་མནའ་མ་ཕར་སྐྱེལ་ཚུར་ལེན་སྐབས་དང་བླ་མ་སོགས་ཇ་ཞུ་བྱེད་དུས།  ཕྱིང་དཀར་གྱི་གདན་ཐོག་ལ་ནས་དང་འབྲས་དཀར་གཏོར་དེ་གཡང་དྲུང་སོགས་བཀྲ་ཤིས་པའི་རི་མོ་འབྲི་ལ་དེས་ནི་ཕྱྭ་གཡང་འགུགས་ཤིང་བཀྲ་ཤིས་བའི་རྟགས་སུ་འདོད་དོ།།  ད་དུང་དགུན་དུས་སུ་གྲང་ངར་འགོག་ཆེད་དུ་ཕྱིང་བས་བཟོས་པའི་ཕྱིང་ལྷམ་ཡུ་རིང་པོ་ཅན་ཡོད་ལ་ལྷམ་གཞན་གྱི་ནང་རོལ་ཏུ་གདིངས་པའི་ཕྱིང་བའི་ལྷམ་གདན་ཀྱང་ཡོད་པ་ཡིན། ཡང་གནའ་དུས་སུ་ཡུལ་དུ་དྲེད་མོང་གི་གནོད་པ་ཆེ་བ་ལ།  དེ་ཉིད་གསོད་བྱེད་དུ་ཕྱིང་བུའི་གྲུ་གུ་རྡོག་རྡོག་པོ་ཨབ་མང་པོ་བླངས་པ་ཞིག་བཟོ་ངེས་ཤིང་། དྲེད་མོང་དང་འཐབ་པའི་ཚེ་དེ་ཉིད་སྔོན་ལ་གཡུགས་ནས་གཅན་གཟན་གང་དེའི་སྡེར་མོ་དེ་ལ་ཟུག་པར་བྱས་ནས།  སླར་ལེན་མི་ཐུབ་པ་བཟོས་རྗེས་ད་བཟོད་གསོད་པ་ཡིན། ཡང་ཉེར་སྤྱོད་ཀྱི་རིགས་ལ།  ཁེབས་ཕྱིང་བྱ་བ་ནི་ཕྱིང་བུ་གྲུ་བཞི་འམ་ནར་མོ་གདན་ལས་ཆུང་བ་ཞིག་སྟེ།  དེ་ནི་རྟ་དང་ནོར་གྱི་ཁེབས་བྱེད་སྤྱད་དང་།  ཆེ་ཆུང་ ཁེབས་ཕྱིང་དང་འདྲ་བའི་ཞོ་ཕྱིང་ནི་ཞོ་སྙོལ་བྱེད།  ཕྱིང་ཁུག་ནི་སྣོད་ཅ་ལག་གྲི་དང་དཀར་ཡོལ་སོགས་དང་ཆོས་སྤྱོད་ཡོ་ཆས་དྲིལ་བུ་དང་ཊ་མ་རུ་སོགས་བསྡུ་ཉར་བྱེད་ཆས་ཀྱང་ཡིན།   འདི་དག་ནི་འབྲོག་ཡུལ་གྱི་ཆེས་རྒྱུན་ལྡན་དུ་བཀོལ་གྱིན་པའི་ཕྱིང་བའི་རིགས་ཀྱི་དངོས་པོ་འགའ་ཡིན་ལ།   ད་དུང་འདི་དག་ལས་ཀྱང་མང་སྲིད་ནའང་གཞན་དག་ཕྲན་གྱིས་གསལ་ཆ་དོད་པོ་ཞིག་མ་ངེས། དེང་སྐབས་སྤྱི་ཚོགས་ཀྱི་འགྱུར་བ་དང་བསྟུན་ནས་འགྱུར་གྱིན་པ་མ་གཏོགས་ཕྱིང་བ་ནི་ སྔོན་དུས་འབྲོག་པའི་འཚོ་བའི་ཁྲོད་མེད་ཐབས་མེད་ཅིང་དུས་རྒྱུན་གྱི་འཚོ་བ་དང་འབྲེལ་ནས་ཡོད་པས་ཕྱིང་བའི་སྐོར་གྱི་གཏམ་དཔེ་ཡང་གང་མང་ཞིག་ཉིན་རེ་རེའི་འཚོ་བའི་ནང་བཀོལ་གྱིན་པ་སྟེ།  དཔེར་ན།  ཞྭ་མགོ་རིང་ས་ཆའི་མགོ་ལྟོས་རེད།། མགོ་ཇ་ལྭ་དཔོན་གྱི་སྐུ་སྐལ་རེད།། ལྟ་བུ་དང་ཡང༌།  ཕྱིང་ངུ་འཇོག་ས་ན།།  སྡེར་མོ་ཅན་ལ་སྐལ་མེད།། ཅེས་པ་དང་།  ཐག་རིང་སྐད་ཆ་རླུང་རེད།།  མགོའི་ཞྭ་དཀར་གྲིབ་མ་མཐའ་རེད།། ལྟ་བུ་དང་ཡང་ལྷས་ནག་གྲུ་བཞིའི་དཀྱིལ་དུ།།  ལུག་གཡང་དཀར་ཐང་གང་བསྐོར་ནས།།  ཆར་སིལ་མ་རྒྱབ་གང་ཕབ་ཡོད།། ཅི་ཁེད། (བལ་ཕྱིང)ལྟ་བུའི་ཁེད་ཀྱང་ཡོད་དོ།།